રમેશ અમીન એટલે દહેગામનો ધીરુ અમીન. બધાનો વહાલો ધીરુ. ગામના મિત્રો આજેય પણ ધીરુ કહીને જ બોલાવે. રાજા વિક્રમ જેવો પરદુઃખભંજન માણસ. એમની પાસે પૈસા હોય કે ન હોય, કોઈ બેકસ્ટેજનો દુઃખિયારો માણસ આવીને મદદ માગે તો અવશ્ય મળે. કેટલાય મિત્રોને મદદ કરી હશે. અનેક શો ખોટ ખાઈને પણ કર્યા છે. કળાકારોના પુરસ્કાર નીકળે અને ટેક્નિશિયનોને વેતન મળે એટલે બસ… પોતાને કંઈ ન મળે – ઉપરથી બે-પાંચ હજાર મૂકવાના આવે તો પણ શો કરે જ કરે. આવા તો અનેક શો કર્યા હશે. અને એટલે જ અંત સમયે પણ મોટું નુકસાન હતું જ. પોતાનો પગાર નાટક પાછળ જ વાપરતા હોવાનું જાણમાં આવ્યું છે.